
סדר היום:

הצעת חוק הביטוח הלאומי (תיקון מס' 48) (מועד תשלום דמי פגיעה), התשס"ב-2001 –
חבר הכנסת משה גפני.

נכחו:

   חברי הוועדה:	דוד טל – היו"ר
		יהודה גלעד

   מוזמנים:	חה"כ משה גפני
                           אודי בן דרור	- אגף התקציבים, משרד האוצר
		שי סומך 	- משרד המשפטים
		רועי קרת	- הלשכה המשפטית, המוסד לביטוח לאומי
		יחזקאל בקל	- סגן ראש מינהל גמלאות, המוסד לביטוח לאומי
		רבקה פריאור	- מחלקת אגף מחקר, המוסד לביטוח לאומי
		אמיליה שחורי	- אגף נפגעי עבודה, המוסד לביטוח לאומי
		סיגל אבירם	- לשכת יועצי המס
		בני דרור	- איגוד חברות הביטוח





יועצת משפטית:		ג'ודי וסרמן
                                        אורית נהיר – מתמחה בלשכה המשפטית


מנהלת הוועדה:		שירלי אברמי

קצרנית:		טלי רם 
		


הצעת חוק הביטוח הלאומי (תיקון מס' 48) (מועד תשלום דמי פגיעה), התשס"ב-2001-
חבר הכנסת משה גפני

היו"ר דוד טל:

	בוקר טוב. אני מתכבד לפתוח את ישיבת ועדת העבודה, הרווחה והבריאות. על סדר יומנו הצעת חוק הביטוח הלאומי (תיקון מס' 48) (מועד תשלום דמי פגיעה), התשס"ב-2001, של הרב חבר הכנסת גפני. 

	אנשי המוסד לביטוח לאומי, האם יש לכם הסתייגויות, השגות, הבהרות, או שאתם מסכימים?

רועי קרת:

	אנחנו הבהרנו את עמדתנו בכל הדיונים הקודמים.

היו"ר דוד טל:

	חבר הכנסת גפני, האם ראית את התיקון? אתה מוכן ללכת על זה?

משה גפני:

	בעיקרון כן, אני רק מבקש להעיר.

היו"ר דוד טל:

	אמרתי להם שאתה ודאי לא תסכים לכך. אתה כאן מוותר כל כך הרבה, אבל אמרתי שאם אתה מסכים, אני לא יכול להתנגד.

משה גפני:

	לכם יש בעיה עם זה? אתם בעד זה.

רועי קרת:

	אנחנו בעד הנוסח של תיקון סעיף 302.

היו"ר דוד טל:

	על זה אנחנו מדברים. אנחנו מדברים על נוסח ההצעה של הביטוח הלאומי.

משה גפני:

	אני מבין שהיועצת המשפטית של הוועדה הכינה את זה.

ג'ודי וסרמן:

	לא. זה של המוסד לביטוח לאומי. 

משה גפני:

	ההערה היחידה שלי היא שאני מבקש שייקבעו מועדים, שהשר יקבע מועדים.


ג'ודי וסרמן:

	מועדים להשבה על תביעות.

משה גפני:

	כן. אני חושב שצריך לעמוד על כך – לא שאנחנו קובעים בחוק, אלא שהשר יצטרך לקבוע מועד בתקנות.

ג'ודי וסרמן:

	לעניין הזה – אדוני המציע ואדוני היושב ראש – ישנה כבר חקיקה שמסדירה את העניין הזה לא בחוק הביטוח הלאומי אלא בחוק אחר כללי. מדובר על חוק לתיקון סדרי המינהל (החלטות והנמקות), שם יש חובה – חובה קבועה בחוק – לתת תשובה לא יאוחר מ- 45 יום, למעט במקרים שפורטו כאן שזה דורש חקירה, וכו'.

משה גפני:

	בסדר. נוסיף את זה גם בחוק הזה, ועל זה לא נאמר כל המוסיף גורע.

היו"ר דוד טל:

	אנשי המוסד לביטוח לאומי – על ההצעה שלכם אני יודע מה דעתכם, אבל מה דעתכם על התוספת שמבקש הרב גפני?

יחזקאל בקל:

	לדעתי זה לא מוסיף כי אם כאן זה מופיע, האם בסעיפים אחרים שבהם זה לא מופיע לא נעשה את זה? 

משה גפני:

	אכפת לכם שתתווסף עוד שורה?

רועי קרת:

	זה לא שורה, אדוני. 

היו"ר דוד טל:

	אם זה לא מוסיף – זה לא מוסיף. השאלה אם זה גורע משהו.

רועי קרת:

	חוק תיקון סדרי מינהל (החלטות והנמקות) הוא חוק שיש בו הרבה סעיפים מאד מפורטים. זה לא רק 45 יום, אלא 45 יום עם אפשרות הארכה של 45 יום נוספים, עם פירוט של המצבים שבהם יש את ההארכה ומה קורה אם לא מספיקים לענות בזמן. 

	




לא מדובר בשורה אחת, זה בעצם לכתוב את החוק מחדש בתוך חוק הביטוח הלאומי בשעה שהחוק הזה כבר חל על הביטוח הלאומי.

ג'ודי וסרמן:

	בתקנות. 

משה גפני:

	אני לא הצעתי את זה. 

רועי קרת:

	החוק הזה חל על הביטוח הלאומי ולא הותקנו תקנות מכוחו. מפורטים בו כל התנאים והכללים של ההחלה.

משה גפני:

	אדוני היושב ראש, למה אנחנו צריכים לפתוח את הוויכוח מחדש? אני קיבלתי את הנוסח שלהם. מתוך הערכתי לאנשי הביטוח הלאומי – אני חושב שהם עושים עבודה נאמנה – קיבלתי את העמדה שלהם.

	אני לא מבקש לקבוע מועדים. אני מבקש ששר העבודה והרווחה, שהוא מופקד על חוק הביטוח הלאומי, יקבל מאנשי הביטוח הלאומי את כל השיקולים האלה שהם מציינים ועל פי זה הוא יקבע את התקנות.

	הרי זה לא שאני באופן שרירותי נכנס לתוך הפרטים ואומר מה כן ומה לא. השר יקבע. 

	לא צריך להתנגד לכך. אני במקומכם הייתי הולך על זה מפני שאתם הכנעתם את חבר הכנסת גפני – וזה לא דבר שנעשה כאן כל יום.

היו"ר דוד טל:

	אני חושב שאפשר לקבל את זה, ולו רק משום ששר העבודה והרווחה מקבל תמיד את חוות הדעת המקצועית של אנשי המוסד לביטוח לאומי. אני מניח שתוכלו לשכנע אותו בצידקת דרככם אם זה יהיה 30 יום או 45 יום, או מועדים כאלה ואחרים. הכדור בעצם מצוי אצלכם. 

ג'ודי וסרמן:

	ראשית, אני רוצה להפנות את תשומת לב המציע להצעת החוק שעברה בקריאה ראשונה- שם המציע מציע בסעיף 1(ב)(2) מועדים שהשר יקבע באישור הוועדה – "מועדים למתן תשובות המוסד למבוטח בעניין זכאותו לדמי פגיעה".

	לא ברור לי האם דיברת על כך שאתה רוצה מועדים רק לעניין דמי פגיעה או לגבי כלל התביעות למוסד, כי ההצעה הזאת מדברת רק על דמי פגיעה.

משה גפני:

	בכלל, זאת אומרת לא להיכנס כאן לפרטים. שהשר יקבע. 

	אני סומך עליך כפי שתנסחי את זה.


ג'ודי וסרמן:

	לא. זו שאלה מהותית.

היו"ר דוד טל:

	זו שאלה מהותית. ההצעה שלך היא בנושא דמי פגיעה, אזי אני חושב שרק לעניין דמי פגיעה. לא הולכים לגלוש ולהתרחב מעבר לכך. 

משה גפני:

	בסדר גמור – דמי פגיעה. היושב ראש צודק, אנחנו לא יכולים לגלוש לדברים אחרים. 

ג'ודי וסרמן:

	לא באישור ועדה, אלא השר יקבע באישור הוועדה?

היו"ר דוד טל:

	יקבע בתקנות, באישור ועדת העבודה, הרווחה והבריאות.

ג'ודי וסרמן:

	מדובר על כך שהשר יקבע בתקנות, באישור ועדת העבודה, הרווחה והבריאות, הוראות בדבר מתן תשובות המוסד למבוטח לעניין דמי פגיעה.

	ההוראה הזאת תיקבע כנראה במסגרת סעיף 297. אנחנו נמצא את האכסניה הנכונה לעניין הזה – זה לא יהיה באותו סעיף 302 שמופיע כאן. 

	האם יש דברים נוספים מבחינה מהותית שצריך להוסיף?

היו"ר דוד טל:

	נציג האוצר, האם אתה מברך על כך, לשם שינוי?

אודי בן דרור:

	האמת היא שאני רואה זאת עכשיו פעם ראשונה, עוד קשה לי להגיד.

משה גפני:

	קח פסק זמן של חצי שנה, לא נורא...

אודי בן דרור:

	אני מניח שגם אם אני אגיד שאני צריך פסק זמן – הוא לא יינתן לי, אז אין לי טעם לבקש פסק זמן, אבל בכל מקרה אני עוד אבדוק את זה, אני אתייעץ, ובמקרה שיהיו לי או לשר הסתייגויות – השר יגיש הסתייגויות.




ג'ודי וסרמן:

	נקודה נוספת לעניין התחילה – אני חושבת שצריך לקבוע כאן תחילה מאוחרת יותר. מדובר בהוראות די מורכבות ולכן אולי נשאיר לשיקול דעת המוסד לביטוח לאומי איזה טווח זמן הם צריכים. 

משה גפני:

	אבל צריך להחליט משום שמעלים זאת לקריאה שנייה ושלישית. אם היועצת המשפטית מדברת על תחולה, זה צריך להיות בחוק.

ג'ודי וסרמן:

	לא. תחילתו של החוק זה ב-1 בחודש שלאחר פרסומו. תמיד יש מסגרת זמן סבירה להתקין את התקנות. השאלה אם מסגרת הזמן הסבירה מספיקה לכם.

משה גפני:

	אבל זו הצעה שלהם. 

ג'ודי וסרמן:

	זה לעניין סעיף 302, לא מופיע כאן הסעיף הזה. אני לא הייתי רוצה לתחום את זה ממש בזמן.

היו"ר דוד טל:

	רועי, לכמה זמן אתם זקוקים?

רועי קרת:

	ממילא יש לנו זמן להתקנת התקנות, אנחנו לא חייבים להתקין את התקנות היום.

ג'ודי וסרמן:

	זה ברור. השאלה אם הזמן הרגיל מספיק. אנחנו נשאיר את זה במסגרת הסמכות הסבירה.

רועי קרת:

	אני מציע שאנחנו נסגור זאת עם היועצת המשפטית – לא יותר מכמה חודשים.

משה גפני:

	היא צודקת. אפשר ללכת לפי הסמכות הסבירה.

ג'ודי וסרמן:

	אם זה כמה חודשים, לא צריך לציין שום דבר. ממילא יש לשר סמכות סבירה. לא צריך לכתוב בתקנות. 



משה גפני:

	ארבעה חודשים.

היו"ר דוד טל:

	ארבעה חודשים זה די והותר.

	אנחנו מסמיכים את היועצת המשפטית שלנו להשלים ולנסח את הנושא שנוגע לשר שיתקין את התקנות למתן תשובות וכן את הנושא של פרק הזמן.

ג'ודי וסרמן:

	אדוני היושב ראש, לא צריך. מדובר בפרק זמן סביר ותמיד יש לשר פרק זמן סביר. חשבתי שאולי לצורך זה צריכים יותר מהסביר ואז הייתי רוצה לציין זאת.

היו"ר דוד טל:

	היועצת המשפטית, קראי בבקשה את הסעיפים.

ג'ודי וסרמן:

"חוק הביטוח הלאומי (תיקון סעיף 302), התשס"ב-‏2002
  תיקון סעיף 302
1. בחוק הביטוח הלאומי [נוסח משולב] התשנ"ה-1995, בסעיף 302(א) אחרי פיסקה (2) יבוא:
"(3) לתובע גמלה לפי פרק ה', אם הוכח להנחת דעתו של פקיד התביעות כי ארעה לו פגיעה
        בעבודה."

זה לעניין תשלום המקדמות. זה נכנס לסעיף שמסמיך את השר לקבוע הוראות בדבר תשלום מקדמות.

" תחילה ותחולה
2. תחילתו של חוק זה ב-1 בחודש שלאחר יום פרסומו והוא יחול על פגיעה בעבודה שארעה 
ביום התחילה ולאחריו."

	לפני סעיף 2 ייכנס אותו תיקון לסעיף – כנראה 297 – שהשר, באישור ועדת העבודה, הרווחה והבריאות, יקבע הוראות בדבר מתן תשובות המוסד למבוטח לעניין הזכאות לדמי פגיעה.

היו"ר דוד טל:

	או כל אכסניה אחרת שתמצאי לנכון.

משה גפני:

	מועדים.

ג'ודי וסרמן:

	מועדים לעניין דמי פגיעה. 

	השר, באישור ועדת העבודה, הרווחה והבריאות, יקבע הוראות בדבר מתן תשובת המוסד לעניין זכאות לדמי פגיעה.

היו"ר דוד טל:

	תודה רבה. מי בעד?

ה צ ב ע ה
בעד – 3
נגד – אין
נמנעים – אין
הצעת חוק הביטוח הלאומי (תיקון מס' 48) (מועד תשלום דמי פגיעה),
התשס"ב-2001 אושרה לקריאה שנייה ושלישית.

היו"ר דוד טל:

	3 בעד, אין מתנגדים, אין נמנעים. אשר על כן,  אני קובע שהחוק אושר בוועדת העבודה, הרווחה והבריאות ויועבר לקריאה שנייה ושלישית.

	תודה רבה, הישיבה נעולה.



הישיבה ננעלה בשעה 09:45.





